Broj: 711-I-597-P-314-21/23-05-23

Zagreb, 30. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Jure Katića, gradonačelnika Grada Slunja do 19. svibnja 2021.,** pokrenutom Odlukom Povjerenstva broj: 711-I-2006-P-314-21/22-02-23 od 1. srpnja 2022., na 3. sjednici, održanoj 30. ožujka 2023., donosi sljedeću:

**ODLUKU**

**Utvrđuje se da dužnosnik Jure Katić, gradonačelnik Grada Slunja do 19. svibnja 2021., nije počinio povredu članka 8. i 9. ZSSI-a, jer je podnošenjem izvješća o imovinskom stanju dužnosnika u elektroničkom obliku 11. studenoga 2021., nakon čega je isto dostavio i u pisanom obliku, ispunio obvezu iz zaključka Povjerenstva broj 711-I-1805-IK-713-17/21-03-20 od 27. listopada 2021.**

Obrazloženje

Povjerenstvo je na 178. sjednici, održanoj 1. srpnja 2022., pokrenulo postupak za odlučivanje o sukobu interesa protiv dužnosnika Jure Katića, gradonačelnika Grada Slunja do 19. svibnja 2021., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 25. studenoga 2021., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti gradonačelnika Grada Slunja.

Na odluku o pokretanju postupka dužnosnik se očitovao dopisom koji je u Povjerenstvu zaprimljen 8. studenoga 2022., pod brojem: 711-I-8738-P-314-21/22-03-2, u kojem je naveo da je smatrao da je dovoljno popunjavanje obrasca izvješća o imovinskom stanju u elektroničkom obliku 11. studenoga 2021. sukladno Odluci o utvrđivanju obrasca Izvješća o imovinskom stanju i obrazac Izvješća o imovinskom stanju („Narodne novine“, br 4/15.) te da je kasnije saznao da je obrazac potrebno dostaviti i u fizičkom obliku što je potom i učinio 20. prosinca 2021.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Jure Katić, povodom obnašanja dužnosti gradonačelnika Grada Slunja do 19. svibnja 2021., bio u obvezi postupati sukladno odredbama ZSSI-a.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu koji utvrđuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti te da su nastupajući u javnosti dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti prema tom Zakonu.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a unosa podataka u Registar dužnosnika i njihove objave na internetskim stranicama Povjerenstva.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U provedenom postupku prethodne (administrativne) provjere izvješća o imovinskom stanju dužnosnika Jure Katića, Povjerenstvo je utvrdilo da dužnosnik nije u roku od 30 dana po prestanku obnašanja dužnosti gradonačelnika Grada Slunja, podnio Povjerenstvu izvješće o svojoj imovini.

Povjerenstvo je zaključkom broj 711-I-1805-IK-713-17/21-03-20 od 27. listopada 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni važeći obrazac izvješća o imovinskom stanju dužnosnika, povodom prestanka obnašanja dužnosti gradonačelnika Grada Slunja, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 10. studenoga 2021.

Dana 11. studenoga 2021. dužnosnik Jure Katić je popunio elektronički obrazac izvješća o imovinskom stanju dužnosnika na internetskoj stranici Povjerenstva www.sukobinteresa.hr, a izvješće je u fizičkom obliku dostavio Povjerenstvu 20. prosinca 2021.

Odlukom o utvrđivanju obrasca Izvješća o imovinskom stanju i obrazac Izvješća o imovinskom stanju dužnosnika je u točki 2. propisano da su dužnosnici i ostali obveznici podnošenja izvješća o imovinskom stanju iz članka 3. ZSSI-a, obvezni podnositi izvješća o imovinskom stanju isključivo na elektroničkom obrascu Izvješća koji je dostupan na internetskoj stranici Povjerenstva www.sukobinteresa.hr te da će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva.

Uputom za popunjavanje obrasca izvješća o imovinskom stanju dužnosnika iz siječnja 2015. utvrđeno je da se izvješće o imovinskom stanju podnosi isključivo na elektronskom obrascu koji je objavljen na internetskoj stranici Povjerenstva www.sukobinteresa.hr. Nadalje se utvrđuje da nakon ispisa izvješća o imovinskom stanju dužnosnik svojim potpisom na obrascu jamči da su podatci koje je unio u obrazac istiniti i potpuni te da su u obrascu navedeni svi podatci o njegovoj imovini i stalnim prihodima te imovini njegova bračnog druga/životnog partnera i malodobne djece.

U spomenutoj Uputi je utvrđeno da je u cilju osiguravanja od moguće zlouporabe identiteta dužnosnika, obrazac imovinske kartice potrebno ovjeriti žigom i potpisom od strane ovlaštene osobe pravne osobe u kojoj dužnosnik obnaša dužnost, a ako je dužnosniku prestao mandat, ovjera od strane pravne osobe u kojoj je obnašao dužnost nije potrebna. Tako ispisani i ovjereni obrazac izvješća o imovinskom stanju potrebno je uz naznaku pošiljatelja dostaviti Povjerenstvu preporučeno poštom.

Povjerenstvo utvrđuje da se Izvješće o imovinskom stanju dužnosnika smatra podnesenim danom podnošenja u elektroničkom obliku ako je potom podneseno u fizičkom obliku.

Slijedom navedenog, utvrđeno je kako dužnosnik Jure Katić, gradonačelnik Grada Slunja do 19. svibnja 2021., nije počinio povredu članka 8. i 9. ZSSI-a, jer je podnošenjem izvješća o imovinskom stanju dužnosnika u elektroničkom obliku 11. studenoga 2021., nakon čega je isto dostavio i u pisanom obliku, ispunio obvezu iz zaključka Povjerenstva broj 711-I-1805-IK-713-17/21-03-20 od 27. listopada 2021.

Slijedom navedenog, odlučeno je kao što je to navedeno u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jure Katić, osobnom dostavom

2. Objava na internetskoj stranici Povjerenstva

3. Pismohrana